**Općina Topusko sufinancira troškove sterilizacije i kastracije pasa i mačaka**

11/02/2025

Sterilizacija i kastracija pasa i mačaka je najsigurniji način na koji vlasnici kućnih ljubimaca mogu spriječiti neželjeno parenje svojih ljubimaca i na taj način izbjeći probleme koji nastanu kad se dogodi neplanirano i neželjeno potomstvo kojem treba naći novi dom.

Općina Topusko će u 2025. godini sufinancirati troškove sterilizacije i kastracije pasa i mačaka, čiji vlasnici imaju prebivalište na području Općine Topusko i to za maksimalno 3 psa i 3 mačke po vlasniku u sljedećim iznosima:

* 50,00 eura za sterilizaciju ženke psa
* 20,00 eura za kastraciju mužjaka psa
* 20,00 eura za sterilizaciju ženke mačke
* 15,00 eura za kastraciju mužjaka mačke.

Vlasnik životinje će snositi ostatak troška do punog iznosa troška sterilizacije i kastracije.

 Ugovori o sufinanciranju troškova sterilizacije i kastracije pasa i mačaka sklopljeni su s slijedećim veterinarskim organizacijama:

**VETERINARSKA AMBULANTA GLINA d.o.o.**, Glina, Franje Žužeka 23

Radi kvalitetnijeg uvida u dinamiku provođenja mjere, vlasnici pasa i mačaka koji žele koristiti sufinanciranje troškova Općine Topusko za sterilizaciju i kastraciju svojih ljubimaca, dužni su prije odlaska u odabranu veterinarsku organizaciju ispuniti Zahtjev za odobrenje sufinanciranja troškova sterilizacije i kastracije pasa i mačaka, koji će im ovjeriti nadležna služba Općine Topusko. Vlasnici pasa i mačaka koji se odluče na korištenje ove mjere Općine Topusko moraju uz ispunjeni zahtjev sa sobom ponijeti i osobnu iskaznicu kojom će dokazati da imaju prebivalište na području Općine Topusko, a vlasnici pasa i dokument u kojem je vidljiv broj čipa njihovog ljubimca. Vlasnicima pasa i mačaka veterinarske organizacije će nakon provedenog zahvata umanjiti ukupni iznos računa za sterilizaciju i kastraciju za iznos koji sufinancira Općina Topusko.

Odluka o sufinanciranju troškova sterilizacije i kastracije pasa i mačaka i obrazac Zahtjeva za odobrenje sufinanciranja troškova sterilizacije i kastracije pasa i mačaka nalaze se u privitku ovoga teksta, a obrazac se može podići i u Jedinstvenom upravnom odjelu Općine Topusko, Topusko, Opatovina 10.

Obzirom da su sredstva u Proračunu Općine Topusko namijenjena za provedbu mjere sufinanciranja troškova sterilizacije i kastracije pasa i mačaka ograničena, mjera će se provoditi do konca 2025. godine ili do iskorištenja ukupnih predviđenih sredstava.